
На основу члана 2. став (3) тачка ц) и члана 7. став (1) тачка б) Закона о Централној банци Босне и Херцеговине (''Службени гласник БиХ'', бр. 1/97, 29/02, 8/03, 13/03, 14/03, 9/05, 76/06 и 32/07) и члана 7. Одлуке о коначности поравнања (''Службени гласник БиХ'', бр. 39/25), Управни одбор Централне банке Босне и Херцеговине на 7. сједници, одржаној 10.7.2026. године, доноси 


ОДЛУКУ
 о правилима рада система инстант плаћања Централне банке Босне и Херцеговине


ДИО ПРВИ: Опште одредбе
Члан 1.
(Предмет)
Одлуком о правилима рада система инстант плаћања Централне банке Босне и Херцеговине (у даљнем тексту: (правила рада и ИПС БиХ) уређује се организација и рад ИПС БиХ, учесници система и услови учешћа, права, обавезе и одговорности учесника и Централне банке Босне и Херцеговине (у даљнем тексту: Централна банка), правила пријема и извршења инстант платних налога, правила поравнања и коначност поравнања, управљање ликвидношћу као и друга питања од значаја за функционисање система.
Члан 2.
(Циљ)
(1) ИПС БиХ обезбјеђује безбједно, поуздано и ефикасно поравнање инстант платних налога.
(2) Правилима рада ИПС БиХ утврђују се правила и стандарди којима се уређује коришћење ИПС БиХ да би се обезбиједила безбједност, стабилност, заштита и позданост ИПС БиХ.
(3) Правила рада ИПС БиХ примјењују се на све учеснике ИПС БиХ.

Члан 3.
(Дефиниције)
Поједини појмови коришћени у овим правилима рада имају сљедећа значења:
a) ИПС је скраћеница од енглеског назива за платни систем инстант плаћања (Instant payment system).
б)  Налог за инстант плаћање је налог за извршење инстант кредитног трансфера, који може да се изврши 24 сата дневно, сваког календарског дана у години.
ц) SCT inst шема (SEPA Instant Credit Transfer) је скуп правила, стандарда и процедура за извршење инстант кредитних трансфера који омогућава да средства буду стављена на располагање примаоцу у реалном времену, 24h дневно, 7 дана у седмици у складу с правилима која прописује Европски савјет за плаћања.
д) CMB – салдо кредитни меморандум, врста рачуна који директни учесник обезбјеђује за индиректног учесника с властитим скупом лимита.
е) IBAN (International Bank Account Number) је јединствена међународна идентификациона ознака рачуна.
ф) ESMIG - (European single market infastructure gateway) је приступна тачка која финансијским институцијама омогућава безбједну везу с платним системима у евросистему. 
г)  Рачун за поравнање у ИПС БиХ представља намјенски рачун у ИПС БиХ који служи за поравнање трансакција инстант плаћања.
х)  BIC - Банковни идентификациони код је јединствени код од осам или једанаест знакова који додјељује SWIFT. BIC се користи за идентификацију одређене банке приликом извршавања трансакција.

ДИО ДРУГИ: Услови учешћа у ИПС БиХ
Члан 4.
Учесници ИПС БиХ
(1) Учесници у ИПС БиХ могу бити:
a) Централна банка;
б)   банке;
ц)   остали пружаоци платних услуга.
(2) Директни учесници у ИПС БиХ су Централна банка и банке.
(3) Индиректни учесници ИПС БиХ су сви остали пружаоци платних услуга.

Члан 5.
(Услови учешћа)
(1) За укључење у систем ИПС БиХ директни учесник је обавезан да кумулативно испуни сљедеће услове:
a) да има успостављену конекцију на ESMIG,
б) да има одобрење за обављање послова платног промета,
ц) да има отворен рачун резерви код Централне банке,
д) да је успјешно тестиран за рад у ИПС БиХ према тестним сценаријима Централне банке,
е) да има отворен рачун за поравнање у ИПС БиХ,
ф) да има потписану Изјаву о прихватању правила рада ИПС БиХ која је дата у Прилогу 1. ових правила рада.
(2) Индиректни учесник поред испуњавања услова прописаних у ставу (1), тачке а), б), д) и ф) овог члана  мора имати и закључен уговор с банком директним учесником у ИПС БиХ, која за њега обезбјеђује ликвидност, о чему директни учесник обавјештава Централну банку.
(3) Након што се испуне услови из ставова (1) и (2)  овог члана, Централна банка на писани захтјев потенцијалног учесника у ИПС БиХ доноси акт о статусу учесника.
(4) Након доношења акта из става (3) овог члана, учесник је обавезан да достави Информацију  о овлаштеним корисницима ИПС БиХ која се даје на обрасцу који чини Прилог 2. и саставни је дио ових правила рада.
Члан 6.
(Управљање ликвидношћу)
(1) Учесник ИПС БиХ мора да обезбиједи довољно средстава за извршавање трансакција у ИПС БиХ.  У случају недовољног износа средстава за покриће трансакција на страни учесника, све његове трансакције послане у ИПС БиХ биће одбијене. 
(2) Директни учесник ИПС који спонзорише индиректног учесника може да креира ˮCredit Memorandum Balance - CMBˮ за индиректног учесника, чиме ће све трансакције које се односе на тог индиректног учесника утицати на ЦМБ.
(3) Директни учесник мора да прати своје ЦМБ да би спријечио обуставу рада индиректних учесника које спонзорише.
(4) Директни учесник у ИПС БиХ трансфере ликвидности (пуњење и пражњење рачуна) врши на начин да пуњење рачуна извршава путем организационе јединице код које држи рачун резерви, а пражњење врши самостално у интеракцији са ИПС БиХ. Изузетно, у случају техничких потешкоћа у комуникацији са ИПС БиХ, учесник ИПС БиХ пражњење може да изврши и путем писаног захтјева упућеног надлежној организационој јединици код које води рачун резерви.
(5) Директни учесник у ИПС БиХ трансфере ликвидности (пуњење и пражњење рачуна) обезбјеђује током радног времена система бруто поравнања у реалном времену (у даљњем тексту: БПРВ) подношењем захтјева надлежној организационој јединици код које држи рачун резерви.
(6) Централна банка може да, у случају када су трансакције одбијене због тога што директни учесник није на одговарајући начин управљао рачуном, наплати накнаде за неусклађеност због ометања услуге ИПС БиХ.

Члан 7.
(Обавезност учешћа у ИПС)
(1) Свака банка која у периоду од 1.1.2026. године закључно са 30.6.2026. године, изврши минимално један милион трансакција кумулативно у БПРВ и Жироклиринг систему, обавезна је да буде учесник ИПС БиХ од 1.1.2027. године.
(2) Свака банка која у току календарске године оствари преко 500 хиљада трансакција кумулативно у БПРВ и Жироклиринг систему, обавезна је да буде учесник у ИПС БиХ, почевши од 1.7. наредне године.

ДИО ТРЕЋИ: Управљање ИПС БиХ

Члан 8.
(Оператер ИПС БиХ)
(1) Централна банка је власник и оператер ИПС ЦББиХ.
(2) Радно вријеме ИПС БиХ је 24 сата дневно, седам дана у седмици, 365 дана у години, укључујући викенде и празнике (24/7/365).
(3) Централна банка води листу активних учесника, благовремено је ажурира и објављује на званичној интернет страници.
Члан 9.
(Обавезе Централне банке)
(1) Централна банка ставља на располагање учесницима ИПС БиХ ажурну верзију техничке документације неопходне за функционисање ИПС БиХ.
(2) Централна банка може да предузме корективне мјере према учеснику ИПС БиХ који се не придржава правила рада ИПС БиХ.
(3) Централна банка одређује, мијења, ажурира и објављује тарифу накнада за ИПС БиХ услуге и исте обрачунава и наплаћује.
(4) Централна банка дефинише параметре ИПС БиХ који су наведени у Прилогу 3. и чине саставни дио ових правила рада.
(5) Централна банка учесницима ИПС БиХ обезбјеђује оперативну подршку и подршку управљања инцидентима.

Члан 10.
(Одговорности Централне банке)
Централна банка обезбјеђује безбједно и стабилно функционисање ИПС БиХ у складу с овим правилима и међународно прихваћеним стандардима који се односе на рад платних инфраструктура.

Члан 11.
(Одрицање од одговорности)
(1) Централна банка може да ограничи поравнање платних налога међу учесницима, те обустави рад ИПС БиХ на дуже или краће вријеме, ако је то потребно, да би се заштитили интереси Централне банке или учесника. Извршавање платних налога се зауставља или ограничава у таквим ситуацијама и Централна банка се неће сматрати одговорном за такво заустављање или ограничавање.
(2) Централна банка се неће сматрати одговорном за обустављање или отежано извршавање платних налога кад је то посљедица потешкоћа на мрежи.
(3) Централна банка се неће сматрати одговорном и неће трпити посљедице и преузети евентуалну штету за неизвршење, погрешно извршење или закашњело извршење платног налога које је проузроковао неки од учесника, трећа страна или догађај који се није могао предвидјети или избјећи.


ДИО ЧЕТВРТИ: Правила обраде

Члан 12.
(Инстант плаћање)
У складу с овим правилима рада, инстант плаћање је платна трансакција извршена путем ИПС БиХ код које се пренос новчаних средстава, поравнање између учесника и стављање средстава на располагање примаоцу средстава извршава по бруто принципу у максималном времену за окончање трансакције од 10 секунди, при чему је поравнање неопозиво и коначно.

Члан 13.
(Извршавање платних налога и валута плаћања у ИПС БиХ)
(1) Платни налози усмјерени у ИПС БиХ обавезно гласе на БАМ.
(2) Максимални износ појединачне трансакције упућене у ИПС БиХ је 5.000,00 БАМ.
(3) Обавезни канал за иницирање плаћања у ИПС БиХ  је мобилна или електронска платформа за плаћање. 
(4) За иницирање платног налога у ИПС БиХ може се користити QР код (quick response code) у складу са спецификацијом коју ће објавити Централна банка.

Члан 14.
(Временска ознака трансакције)
(1) Учесник ИПС БиХ на страни налогодавца мора додати временску ознаку у трансакцију инстант плаћања, којом се означава почетак циклуса времена извршења. Временска ознака означава вријеме пријема, при чему је налогодавац дао своје овлаштење за ову инструкцију инстант плаћања, а учесник ИПС БиХ на страни налогодавца примио је инструкцију инстант плаћања.
(2) Учесник ИПС БиХ мора генерисати временске ознаке иницирања трансакције и све друге временске ознаке повезане с трансакцијама и догађајима који се односе на ИПС БиХ, користећи поуздан извор времена као што је нпр. ˮNTP stratum 1 serverˮ који користи ИПС БиХ.
(3) Све поруке о плаћању се морају обрадити од почетка до краја у оквиру максималног времена извршења у складу с Прилогом 3. ових правила рада.

Члан 15.
(Временска ограничења)
(1) Максимално вријеме извршења за све врсте плаћања, осим физички запримљених платних налога и плаћања усмјерених према Централној банци, дефинише се као:
a) период од тренутка иницирања плаћања до тренутка када учесник ИПС БиХ који је иницирао плаћање мора од ИПС БиХ примити или поруку о потврди или поруку о одбијању с одговарајућим кодом разлога,
б) период од тренутка иницирања плаћања до тренутка када учесник ИПС БиХ примаоца мора ставити средства на располагање кориснику плаћања.
(2) Максимално вријеме извршења за физички запримљени платни налог дефинише се као:
a) период од тренутка креирања платног налога до тренутка када учесник ИПС БиХ који је иницирао плаћање мора од ИПС примити или поруку о потврди или поруку о одбијању с одговарајућим кодом разлога;
б)  период од тренутка креирања платног налога до тренутка када учесник ИПС БиХ примаоца мора ставити средства на располагање кориснику плаћања.
(3) Максимално вријеме извршења за плаћања усмјерена према Централној банци дефинише се као период од тренутка иницирања плаћања, до тренутка када учесник ИПС БиХ који је иницирао плаћање мора од ИПС БиХ примити или поруку о потврди или поруку о одбијању с одговарајућим кодом разлога. На ова плаћања не примјењује се рок за стављање средстава на располагање кориснику плаћања.
(4) Максимално вријеме извршења мора остати исто без обзира на канал за иницирање плаћања путем којег је плаћање поднесено, број трансакција које је учесник ИПС БиХ примио у датом тренутку или било које друге провјере које је потребно извршити.
(5) Будући да доступност комуникационог канала и уређаја за обавјештавање између учесника ИПС БиХ на страни налогодавца и учесника ИПС БиХ на страни корисника те његовог клијента може бити независна и од учесника ИПС БиХ и од клијента, не примјењује се временско ограничење на пријем обавјештења о задужењу и одобрењу од стране налогодавца и корисника. Међутим, учесник ИПС БиХ мора одмах послати обавјештење клијенту. 
(6) IPT1 Timeout (временско ограничење) је максимално дозвољено вријеме од временске ознаке иницирања плаћања до тренутка када ИПС БиХ прими поруку о плаћању од учесника ИПС на страни налогодавца, како је дефинисано у Прилогу 3. ових правила рада.
(7) IPT2 Timeout (временско ограничење) је максимално вријеме од тренутка када ИПС БиХ прослиједи поруку о плаћању учеснику ИПС на страни примаоца до тренутка када ИПС БиХ мора примити одговор од учесника ИПС на страни примаоца, како је дефинисано у Прилогу 3. ових правила рада.
(8) ИПС БиХ ће одбити све трансакције које прекораче временска ограничења наведена у ставовима (6) и (7) овог члана.
(9) Строго временско ограничење односно ˮHard timeoutˮ представља максимално вријеме чекања учесника на одговор ИПС БиХ, а које се рачуна од тренутка временске ознаке иницијације плаћања, како је дефинисано у Прилогу 3. ових правила рада.
(10) У случају да учесник на страни налогодавца у ИПС БиХ не добије поруку од ИПС БиХ по истеку времену ˮhard timeout-aˮ учесник на страни налогодавца ослобађа средства налогодавца и о томе обавјештава налогодавца.

Члан 16.
(Коначност поравнања)
(1) Коначност поравнања односи се на тренутак када се инструкција плаћања мора сматрати коначном, неопозивом и неповратном. Плаћање се сматра коначним када је одговарајућа трансакција поравнања успјешно извршена и евидентирана у ИПС БиХ. Након поравнања, трансфер постаје неопозив, безуслован и правно извршив те не подлијеже сторнирању због инсолвентности или других поступака који утичу на учесника. 
(2) Из оперативне перспективе, налог за плаћање постаје коначан и неопозив када ИПС БиХ, након што је успјешно валидирао позитиван одговор учесника ИПС на страни примаоца, задужи рачун за поравнање учесника ИПС на страни налогодавца и истовремено одобри рачун за поравнање учесника на страни примаоца. 

Члан 17.
(Извјештаји)
(1) Централна банка обезбјеђује да учесници ИПС БиХ могу да генеришу и преузимају извјештаје сходно техничкој документацији ИПС БиХ.
(2) Централна банка сарађује са учесницима ИПС БиХ у рјешавању било које врсте нејасноћа везаних за извјештаје.

Члан 18.
(Управљање ризицима и безбједност)
(1) Централна банка ће поступати у складу с мјерама заштите података, управљања ризицима и безбједносне контроле, које укључују, али се не ограничавају на релевантне законе, прописе и повезане стандарде у Босни и Херцеговини.
(2) Централна банка обезбјеђује повјерљивост, интегритет и безбједност својих података и информација у складу с примјењивим законима, правилима и прописима о заштити података, управљању ризицима и другим релевантним законима, прописима и повезаним стандардима у Босни и Херцеговини.

Члан 19.
(Управљање подацима)
(1) Централна банка проводи одговарајуће поступке архивирања и чувања података у ИПС БиХ. 
(2) Централна банка чува као повјерљиве све информације добијене путем ИПС БиХ, осим ако:
a) су информације већ јавно доступне,
б) је Централна банка раније знала за те информације, а такве информације нису прибављене уз било какву обавезу чувања повјерљивости,
ц) се откривање информација захтијева у складу са законима у Босни и Херцеговини.
(3) Централна банка поступа с личним подацима у ИПС БиХ у складу с важећим прописима из области заштите личних података

Члан 20.
(Контрола и надзор рада учесника у ИПС БиХ)
Централна банка управља, контролише и надзире рад ИПС БиХ и надгледа и контролише поступке учесника у ИПС БиХ.

[bookmark: _Toc232692896]Члан 21.
[bookmark: _Toc232692897](Поступање Централне банке у ванредним околностима)
Централна банка у ванредним околностима предузима све неопходне мјере за обезбјеђење наставка поузданог, исправног и законитог рада ИПС БиХ, најкасније у року од два сата.

[bookmark: _Toc232692902]Члан 22.
[bookmark: _Toc232692903](Управљање инцидентима)
(1) Учесници ИПС БиХ су дужни да доставе информације Централној банци о свим инцидентима повезаним с ИПС БиХ.
(2) Централна банка сарађује с учесницима ИПС БиХ на рјешавање инцидената повезаних с ИПС БиХ.
(3) Централна банка може да захтијева од учесника ИПС БиХ да достави додатне податке, информације, документе и друге релевантне евиденције о инциденту који је пријавио учесник ИПС.
(4) Централна банка може да дефинише потребне корективне мјере и максимално вријеме за њихово извршење којих се учесник ИПС БиХ мора придржавати ради рјешавања инцидента и његовог узрока. 

Члан 23.
(Подржане врсте трансакција)
ИПС БиХ подржава све врсте платних трансакција у складу с техничком документацијом ИПС БиХ. 

Члан 24.
(Доступност)
Учесник ИПС БиХ мора да омогући пријем и слање инстант платних налога.

Члан 25.
(Подаци о платном налогу)
(1) Порука инстант плаћања (и повезани скуп података) предвиђају поље за податке о дознаци, које може да се користи за пренос неструктурираних података о дознаци до 140 знакова.
(3) Податке о дознаци које достави налогодавац у инструкцији за инстант платни налог учесник ИПС БиХ на страни налогодавца мора да прослиједи у цијелости и без измјена учеснику ИПС БиХ на страни примаоца. 
(4) Учесник на страни корисника мора примаоцу да достави примљене податке о дознаци у цијелости и без измјена.
(5) Учесник ИПС БиХ мора да врши обраду, (укључујући редовне токове обраде и токове обраде изузетака), у складу с овим правилима рада ИПС и повезаном техничком документацијом ИПС БиХ.
(6) Плаћања с датумом и временима из будућности нису дозвољена.
(7) Учесник ИПС БиХ мора благовремено генерисати временске ознаке иницирања трансакције и све друге временске ознаке за све трансакције и догађаје повезане с ИПС БиХ, у складу с Техничком документацијом ИПС БиХ.
(8) Учесник ИПС БиХ мора поштивати обавезе у вези са скуповима података и атрибутима, у складу с Техничком документацијом ИПС БиХ.

Члан 26.
(Идентификација учесника и рачуна клијената учесника у ИПС)
(1) Сви учесници ИПС БиХ у складу с овим правилима рада ће бити јединствено идентификовани путем БИЦ-11.
(2) Рачуни за плаћање клијената учесника ИПС БиХ идентификују се ИБАН-ом.
Члан 27.
(Опозив и захтјев за опозив)
(1) Опозив у ИПС БиХ настаје када учесник на страни налогодавца затражи поништење трансакције инстант плаћања. 
(2) Учесник ИПС БиХ мора генерисати временску ознаку иницирања трансакције када креира поруку опозива, односно захтјева за опозив. 
(3) Учесник ИПС БиХ који поступа као иницијатор опозива може покренути опозив, односно захтјев за опозив, у оквиру максималног броја дана предвиђених за опозив односно у року од 13 мјесеци.
(4) У оквиру максималног броја дана предвиђених за одговор на опозив иницијатор опозива не може покренути нови захтјев за опозив. 
(5) Учесник ИПС БиХ прималац захтјева за опозив дужан је да одговори на захтјев у року од 15 радних дана. 
Члан 28.
(Иницијатор опозива)
(1) Опозив инстант плаћања може да покрене учесник ИПС БиХ на страни налогодавца (иницијатор опозива) на начин да затражи поништење трансакције инстант плаћања. Поступак опозива може да покрене само иницијатор опозива, који то може учинити у име налогодавца.
(2) Иницијатор опозива опозив може да покрене у сљедећим случајевима:
a) слање дупликата,
б)  технички проблеми који су довели до погрешне трансакције,
ц)  преварна иницирана инструкција.
(3) Захтјев за опозив од стране налогодавца може да покрене иницијатор опозива након што налогодавац затражи од иницијатора опозива поврат средстава по основу поравнате трансакције инстант плаћања, из разлога који није слање дупликата, технички проблеми који су довели до погрешних трансакција инстант плаћања или преварно иницирана инструкција инстант плаћања.
(4) Иницијатор опозива може да одбије захтјев налогодавца за покретање опозива или захтјева за опозив уколико је тај захтјев поднесен након истека броја дана предвиђеног за опозив, рачунајући од датума извршења првобитне трансакције инстант плаћања.
(5) Иницијатор опозива мора да обавијести налогодавца да враћени износ може бити једнак првобитном износу плаћања или мањи од њега.
(6) Иницијатор опозива не може послати други опозив или захтјев за опозив који се односи на поравнато инстант плаћање након што прималац опозива достави позитиван или негативан одговор.
(7) Иницијатор опозива може, на крају периода предвиђеног за одговор од стране примаоца опозива, послати захтјев за ажурирање статуса ако иницијатор опозива није примио никакав одговор од примаоца опозива. 
(8) Приликом пријема и обраде поврата плаћања, иницијатор опозива мора се придржавати обавеза прописаних овим правилима рада.
(9) Иницијатор опозива сагласан је да се износ који се враћа може разликовати од првобитног износа инстант плаћања, јер прималац опозива може одлучити да иницијатору опозива наплати накнаду.
(10) Иницијатор опозива мора одобрити (кредитирати) рачун за плаћање налогодавца за износ позитивног одговора на опозив.

Члан 29.
(Прималац опозива)
(1) Прималац опозива мора одговорити на захтјев за опозив у року од 15 радних дана.
(2) Одговор на захтјев за опозив може бити позитиван или негативан. У случају позитивног одговора, прималац опозива врши поврат средстава (поврат плаћања pacs 004). У случају негативног одговора, прималац опозива је обавезан да наведе разлог за такво поступање, што може бити:
a) на рачуну за плаћање нема довољно средстава,
б)   рачун за плаћање је затворен,
ц)   постоји правни разлог, који је потребно јасно текстуално образложити,
д)   прималац одбио дати сагласност (ако је сагласност потребна),
е)   прималац није доставио одговор у предвиђеном року, 
ф)  првобитна трансакција инстант плаћања никада није примљена,
г)   средства из првобитне трансакције инстант плаћања већ су враћена.
(3) Прималац опозива може да изврши наплату накнаде иницијатора опозива само у случају позитивног одговора.
Члан 30.
(Истрага)
(1) Учесник ИПС БиХ на страни налогодавца може да користи поступак истраге у изузетним ситуацијама повезаним с инстант плаћањима и захтјевом за опозив, у којима учесник ИПС БиХ на страни налогодавца није примио никакву поруку потврде након што је истекло вријеме за чекање (временско ограничење истраге и Одгода истраге за поруке које се не односе на плаћање) у складу с Прилогом 3. ових правила рада.
(2) Учесник ИПС БиХ мора генерисати временску ознаку иницирања трансакције када креира поруку захтјева за истрагу. Временска ознака означава почетну тачку у времену циклуса времена извршења за захтјев за истрагу.
(3) ИПС БиХ не намеће вријеме обраде, не утврђује временско ограничење од почетка до краја и не врши никакве провјере истека временских ограничења.

Члан 31.
(Управљање ризицима и безбједност)
(1) Учесник ИПС БиХ мора поступати у складу са свим примјењивим законима и прописима у Босни и Херцеговини и обавезама у вези са СПН/ФТА и санкцијама. 
(2) Учесници у ИПС БиХ су  дужни поступати у складу с примјењивим поступцима и осигурати да су њихови интерни системи адекватно заштићени од интерних и екстерних ризика и безбједносних пријетњи.
(3) Учесници у ИПС БиХ су дужни да обезбиједе повјерљивост, интегритет и безбједност својих података и информација у складу с примјењивим законима, правилима и прописима о заштити података, управљању ризицима и безбједности које објављује Централна банка или било који други регулаторни орган у Босни и Херцеговини.
(4) Учесник ИПС БиХ дужан је одмах и без одгађања пријавити Централној банци све безбједносне инциденте и све преварне или сумњиве активности које се дешавају у оквиру ИПС БиХ или у системима повезаним с ИПС БиХ.
(5) Учесник ИПС БиХ одговоран је за безбједност и заштиту података у вези с ИПС БиХ, чак и ако учесник повјери конекције или друге услуге било којим спољним странама.
(6) Учесник ИПС БиХ дужан је да преиспитује учинак и примјењивост својих контрола и/или механизама управљања ризицима и безбједношћу, те да изврши потребна побољшања или надоградње ради поступања по свим промјењивим ризицима и/или пријетњама. 
(7) Учесник ИПС БиХ мора да обезбиједи да платни налози који се размјењују кроз ИПС БиХ не крше законе повезане са спречавањем прања новца, финансирањем тероризма или сличним кривичним дјелима. У случају било каквог одступања од наведеног, учесник ИПС БиХ мора такве случајеве одмах пријавити Централној банци.
(8) Учесник ИПС БиХ дужан је обезбиједити да се, приликом одобравања приступа ИПС БиХ, права приступа додјељују у складу са безбједносним принципима раздвајања дужности и најмањих привилегија. Централна банка може периодично преиспитивати та права приступа.
(9) Учесник ИПС БиХ мора да прати и обезбјеђује да његов пружалац мрежних услуга за ИПС БиХ у сваком тренутку обезбјеђује активну везу са ИПС БиХ платформом и одржава статус пружаоца мрежних услуга за ИПС БиХ.
Члан 32.
(Управљање подацима)
Учесник ИПС БиХ дужан је да успостави одговарајуће поступке за архивирање и вођење евиденција, укључујући одређивање периода чувања евиденција о подацима. Учесници ИПС БиХ су дужни да чувају податке, информације и евиденције током периода чувања, у складу с релевантним прописима о заштити и архивирању података. 

Члан 33.
(Управљање недоступношћу)
(1) Учесник ИПС БиХ мора бити способан да обрађује инструкције за инстант плаћања и трансакције у складу с овим правилима рада, 24 сата дневно, током свих календарских дана у години, осим у периодима дозвољеног прекида рада о којима Централна банка благовремено обавјештава учеснике.
(2) Ова обавеза обухвата и све мјере за обезбјеђење континуитета пословања које је учесник ИПС БиХ успоставио самостално или које су успостављене у његово име, а које имају за циљ да обезбиједе непрекидну обраду инструкција за инстант плаћања и трансакција.
(3) Учесник ИПС БиХ мора да обавијести Централну банку најмање два радна дана унапријед или и краће у изузетним околностима о свакој планираној недоступности која би могла или ће утицати на ИПС БиХ. Обавјештење треба да садржи све детаље о утицају недоступности и њеним узроцима.
(4) Учесник ИПС БиХ је дужан да  одмах обавијести своје клијенте о свакој планираној или непланираној недоступности.
(5) Учесник ИПС БиХ мора одмах да обавијести Централну банку о свакој непланираној недоступности која би могла или ће утицати на ИПС БиХ.
(6) Учесник ИПС дужан је унапријед да обавијести своје клијенте о свакој планираној и непланираној недоступности која може или ће утицати на ИПС БиХ. 
(7) Директни учесник ИПС БиХ који спонзорише индиректног учесника дужан је одмах да обавијести своје индиректне учеснике, укључујући Централну банку, о свакој планираној недоступности ако планирано одржавање утиче на услуге које се пружају његовим доступним странама.
(8) Директни учесник ИПС БиХ који спонзорише индиректног учесника дужан га је одмах обавијестити укључујући Централну банку, о свакој непланираној недоступности.

ДИО ПЕТИ: Администрација статуса учесника  

Члан 34.
(Суспензија и искључење)
(1) Централна банка може суспендовати или искључити учесника ИПС БиХ или предузети друге одговарајуће мјере ради обезбјеђења безбједног, ефикасног и дјелотворног рада ИПС БиХ ако се утврди да је учесник прекршио ова правила рада.
(2) Централна банка ће благовремено обавијестити остале учеснике у ИПС БиХ о суспензији или искључењу другог учесника ИПС БиХ.
(3) У случају суспензије или искључења директног учесника, његов индиректни учесник рад у ИПС БиХ може да оствари само преко другог директног учесника. 

Члан 35.
(Суспензија)
Централна банка може суспендовати учесника ИПС БиХ код којег утврди несуклађеност с правилима рада ИПС БиХ, чиме му онемогућава рад у ИПС БиХ у одређеном периоду. 

Члан 36.
(Искључење)
(1) Централна банка искључује учесника код којег утврди континуирану неусклађеност с правилима рада ИПС БиХ.
(2) Искључени учесник ИПС БиХ нема право на поврат, у цијелости или дјелимично, било којих накнада које су настале и/или које је платио прије датума искључења или након тога.
(3) Искључење се сматра коначним и неопозивим и искључени учесник ИПС БиХ за поновно учешће у систему мора испунити услове прописане чланом 5. ових правила рада. 

Члан 37.
(Иступање)
(1) Банка директни учесник ИПС БиХ која не подлијеже обавези из члана 7. ових правила рада као и индиректни учесници могу на властити захтјев иступити из ИПС БиХ.
(2) Захтјев за иступање се подноси у писаној форми, три мјесеца прије жељеног датума иступања.
(3) Ако је директни учесник који иступа у функцији спонзора индиректног учесника, приликом подношења захтјева из става (2) овог члана дужан је да о истом обавијести свог индиректног учесника.
Члан 38.
(Ограничење слања налога)
(1) Централна банка ће банци учеснику на страни налогодавца онемогућити слање налога за плаћање у случају два узастопна периода неиспуњења обавезне резерве, у складу с прописом Централне банке који уређује поступање банака по рачуну резерви.
(2) Банка учесник из става (1) овог члана је обавезна да обезбиједи пријем налога за плаћање од других учесника.

Члан 39.
(Рјешавање спорова)
Централна банка учествује у рјешавању евентуалних спорова који могу настати због неусклађеног поступања учесника ИПС БиХ с правилима рада система, на начин да доноси препоруке за поступање учесника ИПС БиХ, а с циљем проналаска мирног рјешења које ће задовољити све заинтересоване стране.

ДИО ШЕСТИ: Додатни сервиси ИПС БиХ

Члан 40.
(Врсте додатних сервиса)
У циљу обезбјеђења безбједног, поузданог и ефикасног рада ИПС БиХ и поравнања инстант платних налога у ИПС БиХ, Централна банка може да успостави сервисе за услугу провјере примаоца, услугу коришћења алтернативног начина идентификације клијента учесника (алиас база), као и друге сличне сервисе који служе истој намјени 

ДИО СЕДМИ: Прелазне и завршне одредбе

Члан 41.
(Ступање на снагу)
Ова одлука ступа на снагу наредног дана од дана објављивања у “Службеном гласнику БиХ“, а објавит ће се и у “Службеним новинама Федерације БиХ“, “Службеном гласнику Републике Српске“ и “Службеном гласнику Брчко дистрикта БиХ“.



	Предсједавајућа

ЦЕНТРАЛНА БАНКА БОСНЕ И ХЕРЦЕГОВИНЕ                                                 
ОБРАЗАЦ: ИЗЈАВА О ПРИХВАТАЊУ ПРАВИЛА РАДА
                    ИПС БИХ



ПОДАЦИ О УЧЕСНИКУ
	Назив учесника (из судског регистра)
	

	SWIFT BIC за ИПС
	

	Адреса
	

	Поштански број
	

	Мјесто
	

	Телефон 
	



Изјављујем да у цијелости прихватам оперативна правила за ИПС БиХ прописана Одлуком о оперативним правилима за ИПС БиХ (''Службени гласник БиХ”, број: ________________________)


Мјесто и датум	                                                           Печат и потпис овлаштеног лица
		
_____________________                                                    ___________________________                     
	
					                                                         М.П.














Напомена: попуњену изјаву послати поштом на адресу Маршала Тита 25, 71000 Сарајево.


	ПРИЛОГ 2.
ЦЕНТРАЛНА БАНКА БОСНЕ И ХЕРЦЕГОВИНЕ                                                 
ОБРАЗАЦ: ЗАХТЈЕВ ЗА АКТИВАЦИЈУ/ДЕАКТИВАЦИЈУ ОВЛАШТЕНОГ ЛИЦА УЧЕСНИКА ИПС БИХ

ПОДАЦИ О УЧЕСНИКУ
	Назив учесника (из судског регистра)
	

	SWIFT BIC за ИПС
	

	Адреса
	

	Поштански број
	

	Мјесто
	

	Телефон 
	



ПОДАЦИ О ОВЛАШТЕНОМ ЛИЦУ ЗА РАД У ИПС-у
	Име и презиме
	

	Е-мејл адреса учесника
	

	Контакт-телефон
	



Означити знаком „X“
	Активација (ново овлаштено лице или измијењена овлаштења постојећег овлаштеног лица)
	Деактивација овлаштеног лица (свих овлаштења)

	
	Апликација RDM
	
	Апликација RDM

	
	Апликација TIPS
	
	Апликација TIPS

	
	
	Instruct Liquidity Transfer
	Деактивација овлаштеног лица од датума:

	
	
	Query All
	          _____________________ године

	
	
	Modifying CMB Blocking Status
	

	
	
	Adjust CMB Limit
	Е-мејл адреса на коју желите да се достави информација о деактивацији овлаштеног лица:

	
	
	Display Broadcast
	         _______________________@__________

	
	
	New Broadcast
	



Мјесто и датум	                                                               Печат и потпис
		
_____________________                                                         ________________________                     
				                                                             М.П.




Напомена: попуњен захтјев послати поштом на адресу Маршала Тита 25, 71000 Сарајево.


ПРИЛОГ 3. 
Параметри ИПС БиХ
· SCT INST: временска ознака (Timeout): 7 секунди
· HARD TIMEOUT: 10 секунди
· Одгода (Offset) на страни налогодавца: 1 секунда
· Одгода (Offset) на страни корисника: 0 секунди
· Временско ограничење (Timeout) за IPT1: 6 секунди (Временско ограничење за SCTInst временску ознаку минус одгода (Offset) на страни налогодавца)
· Временско ограничење (Timeout) за IPT2: 7 секунди: (Временско ограничење за SCTInst временску ознаку плус одгода (Offset) на страни корисника)
· Максимално вријеме извршења за инстант плаћања: 5 секунди
· Одгода (Offset) истраге за поруке о плаћању: 2 секунде
· Временско ограничење истраге: 9 секунди (временско ограничење за SCTInst временску ознаку плус одгода (Offset) истраге)
· Одгода (Offset) истраге за поруке које се не односе на плаћање: петнаест (15) радних дана

